Borduurwerk

**BORDUURWERK: GEBORDUURDE MANDALA**

Ontwerp:

Mandala is ’n tipe ontwerp wat rond is met herhalende konsentriese kleursirkels. In hierdie kompetisie wil ons dames geleentheid gee om hulle kreatiwiteit vrye teuels te gee, dus kan daar speling wees in die sirkels, en hoef dit nie noodwendig presies konsentries te wees nie.

Die geheel indruk van die ronde mandala moet egter nie verlore gaan nie. Gaan kyk gerus na “mandala madness” in die gehekelde voorbeelde waar daar uiters effektief met kleur en tekstuur gespeel word. Kleur en tekstuur is die belangrikste boustene.

Vir hierdie kompetisie sal ook monochromatiese en dower kleure aanvaar word, dit hoef nie noodwendig die kenmerkende helder kleure te wees nie. Enige soort borduurwerk of kombinasie daarvan kan gebruik word.

Steekkeuses sal bepaal word deur die tekstuur wat verlang word.

**Borduurstof:**

’n Stewiggeweefde egalige tekstielstof sal die beste werk. Dit sal ook bepaal word deur die borduursoorte wat gebruik word. Teldraad borduurstowwe is toelaatbaar, maar kan baie beperkend wees in die ontwerp. Goeie vooraf beplanning moet gedoen word.

**Borduurdraad:**

Enige tipe draad is aanvaarbaar. Gebruik soveel verskillende soorte soos wat die ontwerp nodig het om te slaag. Bykomende tooisels soos bv. krale is toelaatbaar, maar mag nie oorheers nie en mag nie meer as 10% van die borduurwerk wees nie.

**Werksgehalte:**

Die korrekte tegniek moet gebruik word by elke soort borduurwerk. Kreatiewe werk moet met baie sorg egalig en netjies gedoen word om te slaag.

 **’n Voltooide artikel moet aangebied word.** As dit ’n kussing is, moet die sloop alleen aangebied word. Muurprente moet gemonteer wees maar geen rame of glas nie. Artikels soos bv. sakke moet volledig en netjies voltooi wees. Die borduurstuk mag ook op ‘n gekoopte artikel vasgeheg word, maar die artikel en borduurwerk moet mekaar komplimenteer.

Gee jou borduurwerk vlerke en geniet dit!